**משחק המעלית** (באנגלית: **Elevator Game**) הוא סרט אימה אמריקאי משנת 2023. הסרט בוים על ידי רבקה מקנדרי (אנ') ומככבים בו ג'ינו אנאניה, מייגן בסט, אלק קרלוס ונזארי דמקוביץ'. הסרט הופץ על ידי רשת הזרמת המדיה Shudder (אנ') ב-15 בספטמבר 2023. עלילת הסרט מבוססת על תופעה אינטרנטית בעלת שם דומה, ובמרכזה חבורת יוצרי תוכן ברשת מנסה לבצע טקס מיסטי בעזרת מעלית בכדי להגיע לעולם אחר.

עלילה
-----

ריאן הוא מתמחה בתוכנית רשת, במרכזה חמישה חברים: קלואי, כריס, מאטי, איזי וקווין חוקרים אגדות אורבניות. ביומו הראשון בהתמחות, ריאן מציע לקבוצה לעשות פרק בתוכנית בבניין משרדים בו נערה בשם בקי נעלמה לאחר ששיחקה ב"משחק המעלית". ריאן לא מספר לחבורה שבקי היא בעצם אחותו ומקווה להסתייע בקבוצה במטרה למצוא אותה. כדי לשחק את המשחק, על המשתתפים לעלות ולרדת במעלית בסדר מסוים של קומות וכאשר הם הגיעו לקומה החמישית, עליהם לעצום את עיניהם עד שדלת המעלית נסגרת. כאשר יצליחו, המעלית תיקח אותם לממד אחר בשם "העולם האדום", אך במידה ויפתחו את עיניהם לפני שהדלתות נסגרו, הם יירצחו על ידי "רוח הקומה החמישית", אותה הישות שהרגה את בקי.

הקבוצה מתעדת את עצמה מבצעת את הטקס, אך במהלכו הם מופרעים על ידי עובד שמוצא אותם במעלית ולוחץ על קומה אחרת. בנוסף, המצלמות של הקבוצה הפסיקו לעבוד במהלך הטקס. כריס מסרב לצלם מחדש ומציע לרדת מהרעיון. ריאן הזועם מתוודה שהוא אחיה של בקי וחושף שהוא יודע שכריס מסרב לעשות את הטקס מכיוון שבעבר, כריס ניהל מערכת יחסים עם בקי (שהייתה קטינה) ודרבן אותה לשחק את המשחק, מה שגרם להיעלמותה. חברי הקבוצה נגעלים ממעשיו של כריס ועוזבים. בהגיעו הביתה, הרוח הורגת את כריס. איזי וקווין חוזרים לבניין במטרה לקחת מצלמה שהם השאירו במעלית ומחליטים לשחק את המשחק שוב, אך במהלכו הם נהרגים על ידי הרוח. ריאן חוזר למעלית במטרה לבצע את הטקס בתקווה למצוא את אחותו ומגיע לעולם האדום. שם, הוא נתקל ברוח ומצליח לברוח בחזרה לעולם האמיתי.

קלואי וריאן נפגשים במשרדי התכנית, שם ריאן מראה לקלואי תיעוד (שצולם על ידי המצלמה שנשארה במעלית) של הרוח הורגת את קווין ואיזי. מאטי, שבעצמו נרדף על ידי הרוח, גונב מלחיות ממסעדה ובהגיעו למשרד, הוא משרטט מעגל ממלח במחשבה שהרוח לא תוכל לעבור דרכו. קלואי מספרת לשניים שהיא חקרה את ההיסטוריה של הטקס וגילתה שעשורים קודם לכן, נערת אחווה בשם אלי נלכדה על ידי חבריה לאחווה בתוך פיר מעלית ונשכחה שם במשך סוף השבוע, לבסוף נמחצה למוות על ידי מעלית. מבינים כולם שהרוח היא בעצם אלי, ראיין ומאטי מסיקים שביצוע הטקס פותח את הדלת ומכיוון שהם לא סיימו את הטקס כמו שצריך (בגלל העובד שלחץ על קומה אחרת קודם לכן ושיבש את הטקס), הדלת נשארה פתוחה וכעת הרוח תוקפת אותם. השלושה מבינים שהם צריכים לשחזר את הטקס, אך במקום להיכנס לעולם האדום, עליהם לרדת בחזרה לקומת הקרקע.

בעודם במעגל, הרוח תוקפת את השלושה והורגת את מאטי. קלואי וריאן בורחים לבניין המשרדים ומשחזרים את הטקס. בהגיעם לעולם האדום, ראיין מתפתה לצאת מהמעלית לכיוון העולם האדום, לאחר שחזה באשליה של אחותו המתה. למרות זאת, קלואי מחזירה אותו למעלית ולוחצת על קומת הקרקע. למרות ניסיונם, הרוח לא נותנת להם לברוח, הורגת את קלואי ולוכדת את ראיין בעולם הרוחות.

מספר שנים לאחר מכן, אישה נכנסת לאותה המעלית ומתעדת את עצמה מבצעת את הטקס, במטרה לגלות מה עלה בגורל הקבוצה.

שחקנים
------

* ג'ינו אנאניה – **ריאן**.
* מייגן בסט – **בקי**.
* אלק קרלוס – **כריס**.
* נזארי דמקוביץ׳ – **מאטי**.
* סמנתה האלס – **רוח הקומה החמישית / אלי**.
* מדיסון מקלסאק – **איזי**.
* ואריטי מארקס – **קלואי**.
* ליאם סטיוארט-קניגן – **קווין**.
* אדם הארטיג – **עובד במשרד**.
* דארן וול – **איש אבטחה**.
* ברדלי סווצקי – **מארח בבית קפה**.
* הייזל וואלס – **נערה**.

ביקורות
-------

האתר Rotten Tomatoes העניק לסרט ציון של 36% טריות על סמך 11 ביקורות.

האתר Metacritic העניק לסרט ציון של 45/100 על סמך 5 ביקורות.

קישורים חיצוניים
----------------

* "משחק המעלית", במסד הנתונים הקולנועיים IMDb (באנגלית)
* "משחק המעלית", באתר Rotten Tomatoes (באנגלית)

הערות שוליים
------------

1. ↑  *Elevator Game (2023)* (באנגלית), נבדק ב-2023-11-28
2. ↑  *Elevator Game (2023)* (באנגלית), נבדק ב-2023-11-28
3. ↑  *THE ELEVATOR GAME, A KOREAN RITUAL | Draw My Life*, נבדק ב-2023-11-28
4. ↑  John Squires, ‘Elevator Game’ Movie Trailer – Shudder Explores the Online Phenomenon This Halloween Season, Bloody Disgusting!, ‏2023-08-10 (באנגלית אמריקאית)
5. ↑  Jesse Whittock, Supernatural Horror Pic ‘Elevator Game’ Goes Into Production In Canada, Deadline, ‏2022-06-09 (באנגלית אמריקאית)
6. ↑  Lee Brown, Elevator Game (2023) Ending Explained – Is the doorway between the two worlds still open?, The Review Geek, ‏18 בספטמבר 2023
7. ↑  Brian D. Renner, Everything You Need to Know About Elevator Game Movie (2023): Aug. 10, 2023 - added photos to the photos gallery, Movie Insider (באנגלית)
8. ↑  Will Sayre, Elevator Game Review: Cheeky Urban Legend Film Might Make You Shriek, MovieWeb, ‏2023-09-15 (באנגלית)
9. ↑  Elevator Game - Rotten Tomatoes, www.rottentomatoes.com, ‏2023-09-15 (באנגלית)
10. ↑  Elevator Game, www.metacritic.com (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"משחק המעלית (סרט)"**.